CELEX: 32011R0955
Language: mt
Date: 2011-09-14 00:00:00
Title: Regolament (UE) Nru 955/2011 tal-Parlament Ewropew u tal-Kunsill tal- 14 ta’ Settembru 2011 li jħassar ir-Regolament tal-Kunsill (KE) Nru 1541/98 dwar il-prova tal-oriġini ta’ ċerti prodotti tessili li jidħlu fit-Taqsima XI tan-Nomenklatura Magħquda u rilaxxjati għaċ-ċirkolazzjoni ħielsa fil-Komunità u dwar il-kundizzjonijiet tal-aċċettazzjoni ta’ din il-prova, u li jemenda r-Regolament tal-Kunsill (KEE) Nru 3030/93 dwar regoli komuni għall-importazzjoni ta’ ċerti prodotti tat-tessuti minn pajjiżi terzi

4.10.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 259/5
            
         REGOLAMENT (UE) Nru 955/2011 TAL-PARLAMENT EWROPEW U TAL-KUNSILL
   tal-14 ta’ Settembru 2011
   li jħassar ir-Regolament tal-Kunsill (KE) Nru 1541/98 dwar il-prova tal-oriġini ta’ ċerti prodotti tessili li jidħlu fit-Taqsima XI tan-Nomenklatura Magħquda u rilaxxjati għaċ-ċirkolazzjoni ħielsa fil-Komunità u dwar il-kundizzjonijiet tal-aċċettazzjoni ta’ din il-prova, u li jemenda r-Regolament tal-Kunsill (KEE) Nru 3030/93 dwar regoli komuni għall-importazzjoni ta’ ċerti prodotti tat-tessuti minn pajjiżi terzi
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 207(2) tiegħu,
   Wara li kkunsidraw il-proposta tal-Kummissjoni Ewropea,
   Wara t-trażmissjoni tal-abbozz tal-att leġiżlattiv lill-parlamenti nazzjonali,
   Filwaqt li jaġixxu skont il-proċedura leġiżlattiva ordinarja (1),
   Billi:
   
               (1)
            
            
               Ir-Regolament tal-Kunsill (KE) Nru 1541/98 (2) jipprevedi regoli dwar prova tal-oriġini għal ċerti prodotti tat-tessuti li joriġinaw f’pajjiżi terzi li magħhom l-Unjoni kkonkludiet ftehimiet, protokolli jew arranġamenti oħra bilaterali dwar it-tessuti, u għal prodotti tat-tessuti li fir-rigward tagħhom l-Unjoni stabbiliet sistema ta’ sorveljanza sabiex tissorvelja t-tendenzi fl-importazzjonijiet tal-prodotti, jew li għalihom tapplika miżuri speċjali ta’ salvagwardja.
            
         
               (2)
            
            
               Minn mindu ġie adottat ir-Regolament (KE) Nru 1541/98 saru għadd ta’ żviluppi maġġuri. Il-miżuri ta’ importazzjoni applikati mill-Unjoni għal prodotti tat-tessuti li jaqgħu fit-Taqsima XI tan-Nomenklatura Magħquda naqsu gradwalment fl-għadd u l-impatt tagħhom u issa huma ta’ natura residwa, kemm f’termini tal-intestaturi tan-Nomenklatura Magħquda koperti kif ukoll tal-pajjiżi kkonċernati.
            
         
               (3)
            
            
               L-Artikolu 26 tar-Regolament tal-Kunsill (KEE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (3) jipprevedi li l-awtoritajiet doganali jistgħu, fil-każ ta’ dubji serji, jitolbu kwalunkwe prova addizzjonali tal-oriġini.
            
         
               (4)
            
            
               Fil-każi kollha, il-pajjiż tal-oriġini ta’ prodotti importati għandu jiġi indikat fil-kaxxa 34 tad-Dokument Amministrattiv Uniku, li għandu jiġi kompletat skont in-Noti ta’ Spjegazzjoni dwar id-Dokument Amministrattiv Uniku fl-Anness 37 tar-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jwaqqaf il-Kodiċi Doganali tal-Komunità (4). Din l-indikazzjoni hija soġġetta għall-proċeduri ta’ verifika normali, li jinkludu l-possibbiltà li l-awtoritajiet doganali jeħtieġu prova addizzjonali, fejn xieraq, fuq bażi ta’ każ b’każ.
            
         
               (5)
            
            
               L-obbligu li wieħed jipprovdi prova tal-oriġini addizzjonali, fuq bażi sistematika, għall-prodotti tat-tessuti msemmija fil-premessa 1 sar sproporzjonat meta mqabbel mal-għan tiegħu, li huwa li jissupplimenta ċerti miżuri ta’ importazzjoni li fil-prattika m’għadhomx jintużaw. B'hekk dan l-obbligu jpoġġi piż mhux neċessarju fuq operaturi ekonomiċi.
            
         
               (6)
            
            
               Peress li l-prodotti tat-tessuti kkonċernati jistgħu jiġu importati mingħajr l-ebda restrizzjoni u l-awtoritajiet doganali jistgħu, kif imsemmi fil-premessa 4, jeħtieġu informazzjoni addizzjonali, b’mod notevoli fil-każ li jkun hemm dubju dwar l-oriġini ta’ prodotti importati, m’għadx hemm bżonn jinżammu r-rekwiżiti amministrattivi addizzjonali previsti fir-Regolament (KE) Nru 1541/98.
            
         
               (7)
            
            
               Ir-Regolament (KE) Nru 1541/98 għandu għalhekk jitħassar.
            
         
               (8)
            
            
               Ir-Regolament tal-Kunsill (KEE) Nru 3030/93 (5) li jistipula li l-prova tal-oriġini b’konformità mar-Regolament (KE) Nru 1541/98 tista’ tiġi aċċettata f’ċerti każi għandu jiġi emendat kif inhu xieraq,
            
         ADOTTAW DAN IR-REGOLAMENT:
   Artikolu 1
   Ir-Regolament (KE) Nru 1541/98 qed jiġi b'dan imħassar.
   Artikolu 2
   Fl-ewwel subparagrafu tal-Artikolu 1(6) tar-Regolament (KEE) Nru 3030/93 it-tieni sentenza qed tiġi mħassra.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Strasburgu, l-14 ta’ Settembru 2011.
      
         
            F’isem il-Parlament Ewropew
         
         
            Il-President
         
         J. BUZEK
      
      
         
            F’isem il-Kunsill
         
         
            Il-President
         
         M. DOWGIELEWICZ
      
   
   
      (1)  Pożizzjoni tal-Parlament Ewropew tas-7 ta’ Ġunju 2011 (għadha mhijiex ippubblikata fil-Ġurnal Uffiċjali) u d-deċiżjoni tal-Kunsill tas-27 ta’ Lulju 2011.
   
      (2)  ĠU L 202, 18.7.1998, p. 11.
   
      (3)  ĠU L 302, 19.10.1992, p. 1.
   
      (4)  ĠU L 253, 11.10.1993, p. 1.
   
      (5)  ĠU L 275, 8.11.1993, p. 1.